CELEX: 52021PC0104
Language: el
Date: 2021-02-26
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη χορήγηση προσωρινής στήριξης στην Εσθονία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της έξαρσης της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.2.2021
            COM(2021) 104 final
            2021/0052(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη χορήγηση προσωρινής στήριξης στην Εσθονία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της έξαρσης της νόσου COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Ο κανονισμός (ΕΕ) 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή οφειλόμενη στην έξαρση της νόσου COVID-19 ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυτοαπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 4 Φεβρουαρίου 2021, η Εσθονία ζήτησε χρηματοδοτική συνδρομή από την Ένωση στο πλαίσιο του κανονισμού SURE. Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις εσθονικές αρχές για να εξακριβώσει την αιφνίδια και σοβαρή αύξηση των πραγματικών και των προβλεπόμενων δαπανών που συνδέονται άμεσα με βραχυπρόθεσμα προγράμματα για την αγορά εργασίας και παρόμοια μέτρα, καθώς και την εφαρμογή μέτρων σχετικών με την υγεία λόγω της πανδημίας της COVID-19. Συγκεκριμένα, πρόκειται για τα εξής:
            
            
               α) βραχυπρόθεσμο πρόγραμμα για την αγορά εργασίας με σκοπό τη διατήρηση των θέσεων εργασίας. Στόχος του προγράμματος ήταν η στήριξη των εργαζομένων του ιδιωτικού τομέα των οποίων οι μισθοί / τα ημερομίσθια ή τα ωράρια εργασίας είχαν μειωθεί προσωρινά λόγω του σημαντικού αντικτύπου της κατάστασης έκτακτης ανάγκης, παρέχοντάς τους έως και το 70 % του μέσου μηνιαίου μισθού ή ημερομισθίου ενός εργαζομένου / μιας εργαζομένης, με ανώτατο όριο τα 1 000 EUR ανά εργαζόμενο/-η μηνιαίως. Πρόκειται για προσωρινό μέτρο για την περίοδο έκτακτης ανάγκης μεταξύ Μαρτίου και Μαΐου του 2020. Δεδομένων των συνεχιζόμενων επιπτώσεων της κατάστασης έκτακτης ανάγκης στην απασχόληση, η εφαρμογή του καθεστώτος προσωρινής αργίας παρατάθηκε έως τον Ιούνιο του 2020 και οι όροι του προσαρμόστηκαν κατά τρόπο ώστε η κρατική στήριξη προς τους εργαζόμενους / τις εργαζόμενες να μειωθεί σε ποσοστό έως 50 % του μέσου μηνιαίου μισθού ή ημερομισθίου ενός εργαζομένου / μιας εργαζομένης, με ανώτατο όριο τα 800 EUR ανά εργαζόμενο/-η. Για να λάβουν κρατική στήριξη για τους εργαζόμενους / τις εργαζόμενες, οι εταιρείες έπρεπε να καταβάλουν τουλάχιστον 150 EUR (σε ακαθάριστη βάση) ανά εργαζόμενο/-η μηνιαίως, ώστε κάθε εργαζόμενος/-η να λαμβάνει μηνιαίες αποδοχές τουλάχιστον 584 EUR, ποσό που ισούται με τον κατώτατο μισθό. 
            
            
               β) επίδομα για τη διατήρηση του εισοδήματος των γονέων που κατά τη διάρκεια της κατάστασης έκτακτης ανάγκης αναγκάστηκαν να διακόψουν την εργασία τους για να φροντίσουν τα παιδιά τους με ειδικές εκπαιδευτικές ανάγκες. Πρόκειται για προσωρινό μέτρο που ελήφθη για την περίοδο έκτακτης ανάγκης από τις 12 Μαρτίου έως τις 17 Μαΐου 2020. Το επίδομα υπολογίστηκε με βάση τον κοινωνικό φόρο που καταβλήθηκε επί των μισθών ή ημερομισθίων του αντίστοιχου γονέα το 2019. Η στήριξη κάλυπτε το 70 % του μέσου ημερήσιου μισθού ή ημερομισθίου του ενός γονέα. 
            
            
               γ) βραχυπρόθεσμο πρόγραμμα εργασίας για καλλιτέχνιδες και καλλιτέχνες που εργάζονται ως ελεύθερες/-οι επαγγελματίες, προπονήτριες και προπονητές και επικεφαλής χορωδιών και χορευτικών ομάδων. Πρόκειται για προσωρινό μέτρο που ελήφθη για την περίοδο έκτακτης ανάγκης από την 1η Μαρτίου έως τις 31 Μαΐου 2020. Οι καλλιτέχνιδες και καλλιτέχνες που εργάζονται ως ελεύθερες/-οι επαγγελματίες έλαβαν στήριξη ίση με τον κατώτατο μισθό για περίοδο δύο μηνών. Οι επικεφαλής χορωδιών και ομάδων παραδοσιακών χορών, καθώς και οι προπονήτριες και προπονητές, έλαβαν κρατική στήριξη που αντιστοιχούσε στο 70 % του μέσου μισθού ή ημερομισθίου για την περίοδο μεταξύ Οκτωβρίου 2019 και Φεβρουαρίου 2020, με ανώτατο όριο τα 1 000 EUR ανά εργαζόμενο μηνιαίως. Οι προπονήτριες και προπονητές έλαβαν στήριξη ύψους 50 % του κανονικού μισθού/ημερομισθίου τους, ενώ το υπόλοιπο 50 % κατέβαλε ο αθλητικός οργανισμός. 
            
            
               δ) μέτρο σχετικό με την υγεία, το οποίο συνίσταται σε δημόσιες δαπάνες για μέσα ατομικής προστασίας και πρόσθετες γενικές προμήθειες και αναλώσιμα.  
            
            
               ε) βραχυπρόθεσμο πρόγραμμα στήριξης των νοσοκομείων για την αντιστάθμιση του κόστους πρόσληψης έκτακτου προσωπικού για τις μονάδες COVID-19 και τις μονάδες εντατικής θεραπείας, καθώς και για την πληρωμή παρατεταμένων ωραρίων εργασίας για ιατρούς, νοσηλευτές και νοσηλεύτριες και λοιπό προσωπικό. Κάλυψε το κόστος των πρόσθετων αναγκών για προσωπικό σε μονάδες COVID-19 και μονάδες εντατικής θεραπείας σε νοσοκομεία. Το πρόσθετο προσωπικό προσλήφθηκε με υψηλότερο μισθό (συντελεστής 2,0) ώστε το ηθικό του να παραμείνει ακμαίο κατά τη διάρκεια της κατάστασης έκτακτης ανάγκης. 
            
            
               στ) αποζημίωση των εργαζομένων για τις πρώτες τρεις ημέρες αναρρωτικής άδειας για την περίοδο έκτακτης ανάγκης από τις 13 Μαρτίου έως τις 17 Μαΐου 2020. Εξαιτίας της αυξημένης χρήσης αναρρωτικών αδειών και αδειών φροντίδας λόγω της COVID-19, τα άτομα που ήταν ασφαλισμένα στο Ταμείο Ασφάλισης Υγείας της Εσθονίας έλαβαν αποζημίωση για τις τρεις πρώτες ημέρες ασθενείας (τις οποίες κανονικά πληρώνει ο εργαζόμενος ή η εργαζόμενη). 
            
            
               Η Εσθονία διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στην Εσθονία, στο πλαίσιο του κανονισμού SURE, προς στήριξη των ανωτέρω μέτρων.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση συνάδει πλήρως με τον κανονισμό (ΕΕ) 2020/672 του Συμβουλίου, βάσει του οποίου υποβάλλεται η πρόταση.
            
            
               Η παρούσα πρόταση συμπληρώνει μία άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) [στο εξής: κανονισμός (ΕΚ) αριθ. 2012/2002]. Στις 30 Μαρτίου 2020, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που να είναι επιλέξιμες για χρηματοδότηση. 
            
            
               •Συνέπεια με άλλες πολιτικές της Ένωσης
            
            
               Η πρόταση εντάσσεται σε δέσμη μέτρων για την αντιμετώπιση της τρέχουσας πανδημίας της COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ) / το InvestEU. Αξιοποιώντας τις δανειοληπτικές και δανειοδοτικές πράξεις στη συγκεκριμένη περίπτωση της έξαρσης της νόσου COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί/-ές και αυτοαπασχολούμενοι/-ες από τον κίνδυνο ανεργίας. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Νομική βάση για την παρούσα πράξη είναι ο κανονισμός (ΕΕ) 2020/672 του Συμβουλίου.  
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση αποτελεί συνέχεια σε αίτημα ενός κράτους μέλους και επιδεικνύει ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την έξαρση της νόσου COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς / τις μισθωτές και τους αυτοαπασχολούμενους / τις αυτοαπασχολούμενες έναντι του κινδύνου της ανεργίας και της απώλειας εισοδήματος.
            
            
               Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνιακού και οικονομικού αντικτύπου της παρούσας κρίσης λόγω της νόσου COVID-19. 
            
            
               •Αναλογικότητα
            
            
               Η πρόταση τηρεί την αρχή της αναλογικότητας. Δεν υπερβαίνει τα αναγκαία για την επίτευξη των στόχων που επιδιώκονται με τη νομική πράξη. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
            
            
               •Εκτίμηση επιπτώσεων
            
            
               Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
            
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
            
               ·κατάρτιση του χαρτοφυλακίου δανείων που περιορίζει τον κίνδυνο συγκέντρωσης, την ετήσια έκθεση και την υπερβολική έκθεση σε μεμονωμένα κράτη μέλη, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
            
               2021/0052 (NLE)
            
            
               Πρόταση
            
         
         
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη χορήγηση προσωρινής στήριξης στην Εσθονία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της έξαρσης της νόσου COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19 
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 4 Φεβρουαρίου 2021, η Εσθονία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της έξαρσης της COVID-19 και να ανταποκριθεί στις κοινωνικοοικονομικές συνέπειες της πανδημίας για τους εργαζομένους και τους αυτοαπασχολουμένους.
            
            
               (2)Η έξαρση της νόσου COVID-19 και τα έκτακτα μέτρα που εφάρμοσε η Εσθονία για να περιορίσει την πανδημία και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις φθινοπωρινές προβλέψεις της Επιτροπής του 2020, η Εσθονία αναμενόταν να έχει έλλειμμα γενικής κυβέρνησης και χρέος 5,9 % και 17,2 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις χειμερινές ενδιάμεσες προβλέψεις της Επιτροπής του 2021, το ΑΕΠ της Εσθονίας προβλέπεται ότι έχει μειωθεί κατά 2,9 % το 2020.
            
            
               (3)Η έξαρση της νόσου COVID-19 έχει ακινητοποιήσει σημαντικό μέρος του εργατικού δυναμικού της Εσθονίας. Η κατάσταση αυτή οδήγησε σε αιφνίδια και σοβαρή αύξηση των δημόσιων δαπανών της Εσθονίας σε σχέση με βραχυπρόθεσμα μέτρα για την αγορά εργασίας και άλλα παρόμοια μέτρα, καθώς και με την εφαρμογή μέτρων σχετικών με την υγεία στο πλαίσιο της έξαρσης της νόσου COVID-19, όπως αναφέρεται στις αιτιολογικές σκέψεις 4 έως 9.
            
            
               (4)Ο κυβερνητικός κανονισμός αριθ. 130 «Tööhõiveprogramm 2017-2020», της 17ης Νοεμβρίου 2016, όπως τροποποιήθηκε το 2020
                  2
               , στον οποίο παραπέμπει η Εσθονία με την αίτησή της της 4ης Φεβρουαρίου 2021, θέσπισε ένα βραχυπρόθεσμο πρόγραμμα για την αγορά εργασίας με σκοπό τη διατήρηση των θέσεων εργασίας (σε ισχύ από τις 23 Μαρτίου 2020). Στόχος του προγράμματος ήταν η στήριξη των εργαζομένων του ιδιωτικού τομέα των οποίων οι μισθοί ή τα ωράρια εργασίας είχαν μειωθεί προσωρινά λόγω του σημαντικού αντικτύπου της κατάστασης έκτακτης ανάγκης, παρέχοντάς τους έως και το 70 % του μέσου μηνιαίου μισθού ή ημερομισθίου ενός εργαζομένου / μιας εργαζομένης, με ανώτατο όριο τα 1 000 EUR ανά εργαζόμενο/εργαζόμενη μηνιαίως. Πρόκειται για προσωρινό μέτρο που ελήφθη για την περίοδο έκτακτης ανάγκης μεταξύ Μαρτίου και Μαΐου 2020. Δεδομένων των συνεχιζόμενων επιπτώσεων της κατάστασης έκτακτης ανάγκης, ο κανονισμός τροποποιήθηκε εκ νέου
                  3
                και η εφαρμογή του παρατάθηκε έως και τον Ιούνιο του 2020. Οι όροι του καθεστώτος προσωρινής αργίας προσαρμόστηκαν κατά τρόπο ώστε η κρατική στήριξη προς τους εργαζόμενους / τις εργαζόμενες να μειωθεί σε ποσοστό έως 50 % του μέσου μηνιαίου μισθού ή ημερομισθίου ενός εργαζομένου / μιας εργαζομένης, με ανώτατο όριο τα 800 EUR ανά εργαζόμενο/εργαζόμενη. Για να λάβουν κρατική στήριξη για τους εργαζόμενους / τις εργαζόμενες, οι εταιρείες έπρεπε να καταβάλουν τουλάχιστον 150 EUR (σε ακαθάριστη βάση) ανά εργαζόμενο/-η μηνιαίως, ώστε κάθε εργαζόμενος/-η να λαμβάνει μηνιαίες αποδοχές τουλάχιστον 584 EUR, ποσό που ισούται με τον κατώτατο μισθό. 
            
            
                (5)  Ο κυβερνητικός κανονισμός αριθ. 26 «Erivajadusega lapse vanema toetuse saamise ja maksmise tingimused ning toetuse arvutamise alused», της 9ης Απριλίου 2020
                  4
               , στον οποίο παραπέμπει η Εσθονία με την αίτησή της της 4ης Φεβρουαρίου 2021, θέσπισε επίδομα για τη διατήρηση του εισοδήματος των γονέων που κατά τη διάρκεια της κατάστασης έκτακτης ανάγκης αναγκάστηκαν να διακόψουν την εργασία τους για να φροντίσουν τα παιδιά τους με ειδικές εκπαιδευτικές ανάγκες. Πρόκειται για προσωρινό μέτρο που ελήφθη για την περίοδο έκτακτης ανάγκης από τις 12 Μαρτίου έως τις 17 Μαΐου 2020. Το επίδομα υπολογίστηκε με βάση τον κοινωνικό φόρο που καταβλήθηκε επί των μισθών ή ημερομισθίων του αντίστοιχου γονέα το 2019. Η στήριξη κάλυπτε το 70 % του μέσου ημερήσιου μισθού ή ημερομισθίου του ενός γονέα. 
            
            
               (6)Ο κανονισμός του Υπουργείου Πολιτισμού αριθ. 7 «COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele» της 30ής Απριλίου 2020
                  5
                και οι κανονισμοί του Υπουργείου Πολιτισμού αριθ. 9 «COVID-19 puhangust tingitud erakorraline abi kultuuri- ja spordivaldkonnale» της 30ής Απριλίου 2020
                  6
                (σε ισχύ από τις 3 Μαΐου έως τις 11 Σεπτεμβρίου 2020) και «Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord» της 26ης Νοεμβρίου 2014, όπως τροποποιήθηκε το 2020
                  7
               , στους οποίους παραπέμπει η Εσθονία με την αίτησή της της 4ης Φεβρουαρίου 2021, θέσπισαν ένα βραχυπρόθεσμο πρόγραμμα για καλλιτέχνιδες και καλλιτέχνες που εργάζονται ως ελεύθερες/-οι επαγγελματίες, προπονήτριες και προπονητές και επικεφαλής χορωδιών και χορευτικών ομάδων. Πρόκειται για προσωρινό μέτρο για την περίοδο έκτακτης ανάγκης λόγω της έξαρσης της νόσου COVID-19. Οι καλλιτέχνιδες και καλλιτέχνες που εργάζονται ως ελεύθερες/-οι επαγγελματίες έλαβαν στήριξη ίση με τον κατώτατο μισθό για περίοδο δύο μηνών. Οι επικεφαλής χορωδιών και ομάδων παραδοσιακών χορών, καθώς και οι προπονήτριες και προπονητές, έλαβαν κρατική στήριξη που αντιστοιχούσε στο 70 % του μέσου μισθού ή ημερομισθίου για την περίοδο μεταξύ Οκτωβρίου 2019 και Φεβρουαρίου 2020, με ανώτατο όριο τα 1 000 EUR. Οι προπονήτριες και προπονητές έλαβαν στήριξη ύψους 50 % του κανονικού μισθού/ημερομισθίου τους, ενώ το υπόλοιπο 50 % κατέβαλε ο αθλητικός οργανισμός.
            
            
               (7) Η Εσθονία θέσπισε επίσης σειρά μέτρων σχετικών με την υγεία για την αντιμετώπιση της έξαρσης της νόσου COVID-19. Βάσει του νόμου του Κοινοβουλίου «Riigi 2020. aasta lisaeelarve seadus», που εγκρίθηκε στις 15 Απριλίου 2020
                  8
                και στον οποίο παραπέμπει η Εσθονία με την αίτησή της της 4ης Φεβρουαρίου 2021, θεσπίστηκε μέτρο σχετικό με την υγεία, το οποίο επέτρεψε στο κράτος να αγοράσει μέσα ατομικής προστασίας, πρόσθετες γενικές προμήθειες και αναλώσιμα. 
            
            
               (8) Ο κυβερνητικός κανονισμός αριθ. 28 «Eriolukorras Eesti Haigekassa kaudu hüvitiste ja teenuste eest maksmise tingimused ja kord», της 23ης Απριλίου 2020
                  9
               , στον οποίο παραπέμπει η Εσθονία με την αίτησή της της 4ης Φεβρουαρίου 2021, θέσπισε βραχυπρόθεσμο πρόγραμμα στήριξης των νοσοκομείων για την αντιστάθμιση του κόστους πρόσληψης έκτακτου προσωπικού για τις μονάδες COVID-19 και τις μονάδες εντατικής θεραπείας, καθώς και για την πληρωμή παρατεταμένων ωραρίων εργασίας για ιατρούς, νοσηλευτές και νοσηλεύτριες και λοιπό προσωπικό. Καλύπτει το κόστος των πρόσθετων αναγκών για προσωπικό σε μονάδες COVID-19 και μονάδες εντατικής θεραπείας σε νοσοκομεία. Το πρόσθετο προσωπικό προσλήφθηκε με υψηλότερο μισθό (συντελεστής 2,0) ώστε το ηθικό του να παραμείνει ακμαίο κατά τη διάρκεια της κατάστασης έκτακτης ανάγκης. 
            
            
               (9)Τέλος, με τον κυβερνητικό κανονισμό αριθ. 28 «Eriolukorras Eesti Haigekassa kaudu hüvitiste ja teenuste eest maksmise tingimused ja kord», της 23ης Απριλίου 2020
                  10
               , όπως αναφέρεται στο αίτημα που υπέβαλε η Εσθονία στις 4 Φεβρουαρίου 2021, θεσπίστηκε αποζημίωση των εργαζομένων για τις τρεις πρώτες ημέρες αναρρωτικής άδειας. Επρόκειτο για προσωρινό μέτρο που ελήφθη για την περίοδο έκτακτης ανάγκης από τις 13 Μαρτίου έως τις 17 Μαΐου 2020. Εξαιτίας της αυξημένης χρήσης αναρρωτικών αδειών και αδειών φροντίδας λόγω της COVID-19, τα άτομα που ήταν ασφαλισμένα στο Ταμείο Ασφάλισης Υγείας της Εσθονίας έλαβαν αποζημίωση για τις τρεις πρώτες ημέρες ασθενείας, τις οποίες κανονικά πληρώνει ο εργαζόμενος ή η εργαζόμενη. 
            
            
               (10) Η Εσθονία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Εσθονία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές δημόσιες δαπάνες αυξήθηκαν κατά 230 000 000 EUR από την 1η Φεβρουαρίου 2020, λόγω των εθνικών μέτρων που λήφθηκαν για την αντιμετώπιση των κοινωνικοοικονομικών επιπτώσεων της έξαρσης της νόσου COVID-19. Πρόκειται για αιφνίδια και σοβαρή αύξηση, δεδομένου ότι αφορά τόσο νέα μέτρα όσο και την αυξημένη απαίτηση για υφιστάμενα μέτρα, που καλύπτουν από κοινού σημαντικό ποσοστό του εργατικού δυναμικού στην Εσθονία. 
            
            
               (11)Η Επιτροπή ζήτησε τη γνώμη της Εσθονίας και εξακρίβωσε την αιφνίδια και σοβαρή αύξηση των πραγματικών δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία στο πλαίσιο της επιδημικής έκρηξης της COVID-19, που αναφέρεται στο αίτημα της 4ης Φεβρουαρίου 2021, σύμφωνα με το άρθρο 6 του κανονισμού (ΕΕ) 2020/672.
            
            
               (12)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Εσθονία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η έξαρση της νόσου COVID-19. Η Επιτροπή θα πρέπει να λάβει τις αποφάσεις σχετικά με τη ληκτότητα, το ύψος και την αποδέσμευση των δόσεων και τμηματικών εκταμιεύσεων σε στενή συνεργασία με τις εθνικές αρχές.
            
            
               (13)Η παρούσα απόφαση δεν προδικάζει την έκβαση τυχόν διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της Συνθήκης. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της Συνθήκης, τις τυχόν χορηγούμενες κρατικές ενισχύσεις.
            
         
         
            
               (14)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Εσθονίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η Εσθονία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.
            
            
               Άρθρο 2
            
            
               1.Η Ένωση θέτει στη διάθεση της Εσθονίας δάνειο ανώτατου ύψους 230 000 000 EUR. Το δάνειο έχει μέγιστη μέση ληκτότητα 15 ετών.
            
            
               2.Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την παραγωγή αποτελεσμάτων της παρούσας απόφασης.
            
            
               3.Η Επιτροπή θέτει την ενωσιακή χρηματοδοτική συνδρομή στη διάθεση της Εσθονίας σε οκτώ δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων.
            
            
               4.Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672.
            
            
               5.Η Εσθονία καταβάλλει το κόστος της χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση σχετιζόμενη με το δάνειο που χορηγήθηκε δυνάμει της παραγράφου 1 του παρόντος άρθρου.
            
            
               6.Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων.
            
            
               Άρθρο 3
            
            
               Η Εσθονία μπορεί να χρηματοδοτήσει τα ακόλουθα μέτρα: 
            
            
               α)βραχυπρόθεσμο πρόγραμμα για την αγορά εργασίας με σκοπό τη διατήρηση των θέσεων εργασίας, όπως προβλέπεται στον κυβερνητικό κανονισμό αριθ. 130 «Tööhõiveprogramm 2017-2020» της 17ης Νοεμβρίου 2016, όπως τροποποιήθηκε το 2020·
            
            
               β)επίδομα για τη διατήρηση του εισοδήματος των γονέων που κατά τη διάρκεια της κατάστασης έκτακτης ανάγκης αναγκάστηκαν να διακόψουν την εργασία τους για να φροντίσουν τα παιδιά τους με ειδικές εκπαιδευτικές ανάγκες, όπως προβλέπεται στον κυβερνητικό κανονισμό αριθ. 26 «Erivajadusega lapse vanema toetuse saamise ja maksmise tingimused ning toetuse arvutamise alused» της 9ης Απριλίου 2020·
            
            
               γ)βραχυπρόθεσμο πρόγραμμα για καλλιτέχνιδες και καλλιτέχνες που εργάζονται ως ελεύθερες/-οι επαγγελματίες, προπονήτριες και προπονητές και επικεφαλής χορωδιών και χορευτικών ομάδων, όπως προβλέπεται στους κανονισμούς του Υπουργείου Πολιτισμού αριθ. 7 «COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele», της 30ής Απριλίου 2020, και αριθ. 9 «COVID-19 puhangust tingitud erakorraline abi kultuuri- ja spordivaldkonnale», της 30ής Απριλίου 2020, και «Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord», της 26ης Νοεμβρίου 2014, όπως τροποποιήθηκε το 2020·
            
            
               δ)μέτρο σχετικό με τον τομέα της υγείας, το οποίο επέτρεψε στο κράτος να αγοράσει μέσα ατομικής προστασίας, πρόσθετες γενικές προμήθειες και αναλώσιμα, όπως προβλέπεται στον νόμο του Κοινοβουλίου «Riigi 2020. aasta lisaeelarve seadus» της 15ης Απριλίου 2020·
            
            
               ε)βραχυπρόθεσμο πρόγραμμα στήριξης των νοσοκομείων για την αντιστάθμιση του κόστους πρόσληψης έκτακτου προσωπικού για τις μονάδες COVID-19 και τις μονάδες εντατικής θεραπείας, καθώς και για την πληρωμή παρατεταμένων ωραρίων εργασίας για ιατρούς, νοσηλεύτριες και νοσηλευτές και λοιπό προσωπικό, όπως προβλέπεται στον κυβερνητικό κανονισμό αριθ. 28 «Eriolukorras Eesti Haigekassa kaudu hüvitiste ja teenuste eest maksmise tingimused ja kord» της 23ης Απριλίου 2020·
            
            
               στ)αποζημίωση των εργαζομένων για τις τρεις πρώτες ημέρες αναρρωτικής άδειας, όπως προβλέπεται στον κυβερνητικό κανονισμό αριθ. 28 «Eriolukorras Eesti Haigekassa kaudu hüvitiste ja teenuste eest maksmise tingimused ja kord» της 23ης Απριλίου 2020.
            
            
               Άρθρο 4
            
         
         
            
               Η παρούσα απόφαση απευθύνεται στη Δημοκρατία της Εσθονίας.
            
            
               Η παρούσα απόφαση παράγει αποτελέσματα από την ημερομηνία της κοινοποίησής της στον αποδέκτη.
            
            
               Άρθρο 5
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.
               
               
                  
                     (2)
                  
                        Riigi Teataja I (επίσημη εφημερίδα της Εσθονίας, στο εξής: RT), 20.3.2020, 3. 
               
               
                  
                     (3)
                  
                        RT I, 30.5.2020, 4. 
               
               
                  
                     (4)
                  
                  
                        RT I, 10.4.2020, 5.
                  
               
               
                  
                     (5)
                  
                        RT I, 30.4.2020, 28.
               
               
                  
                     (6)
                  
                  
                        RT I, 9.9.2020, 4.
                  
               
               
                  
                     (7)
                  
                        RT I, 5.5.2020, 21.
               
               
                  
                     (8)
                  
                        RT I, 21.4.2020, 2.
               
               
                  
                     (9)
                  
                        RT I, 24.4.2020, 13.
               
               
                  
                     (10)
                  
                        RT I, 24.4.2020, 13.